# Max Wheeler

Max Woodfield Wheeler (15 d'octubre de 1946, Pinner, Middlesex) és un dels lingüistes i estudiosos britànics més experts en llengua catalana. És un coeditor de l'edició electrònica de la Revista Internacional de Catalanística (Journal of Catalan Studies).
Va cursar estudis a la Pinner Grammar School, al Corpus Christi College, d'Oxford (BA 1969) i després es doctorà al Queen's College (Oxford) (1975), i estudià a més a la Universitat de Barcelona (entre 1971 i 1973). Després esdevingué lector en lingüística a la Universitat de Liverpool entre 1973 i 1989. A partir de 1989 i fins que es va jubilar el 2007, va ser lector, professor i professor emèrit de lingüística a la Universitat de Sussex.
A més, fa recerca sobre la fonologia i el canvi a la morfologia infleccional. Ha publicat un llibre en anglès sobre la fonologia del català per a la sèrie de The Phonology of the World's Languages. Ha sigut un dels experts de l'Oxford English Dictionary of etymology on ha tractat gairebé 2.000 temes vinculats al català, a l'occità i al castellà. Ha formulat el principi fonètic aplicable al català anomenat Llei de Wheeler. I, també, ha estudiat la divergència dialectal en la morfologia infleccional basant-se en les llengües romàniques.
Des de 1997 és membre corresponent de la Secció Filològica de l'Institut d'Estudis Catalans. El 2013 rebé el Premi Internacional Ramon Llull.

## Obres

* The Phonology of Catalan (2005)
* «La lenició en la fonologia catalana: perspectives teòriques i empíriques arran dels Etnotextos de l'ALDC»
* «Morfologia 5: Flexió verbal irregular i verbs defectius»
* Catalan: a Comprehensive Grammar (amb Alan Yates i Nicolau Dols, 1999)

## Reconeixement

* Secretari honorari de l'Anglo-Catalan Society
* Premi Pompeu Fabra (1972)
* Premi Nicolau Olwer (1975)
* Premi Internacional Ramon Llull (2013), per la seva contribució a la difusió exterior de la llengua i la literatura catalanes.

## Enllaços externs

* Web de la Revista Internacional de Catalanística/Journal of Catalan Studies

## Referències

* ↑ «Max Wheeler». Gran Enciclopèdia Catalana. Barcelona: Grup Enciclopèdia Catalana. (GEC)
* ↑ «Diccionari de lingüística | TERMCAT». [Consulta: 4 desembre 2024].
* ↑ Max W. Wheeler, The Phonology of Catalan (The Phonology of the World's Languages), Oxford, Oxford University Press, 2005, 400 pàgines, ISBN 9780199258147
* ↑ in Actes de la XVII Trobada Internacional de l'Associació de Joves Lingüistes, Alacant, 18, 19 i 20 d'abril del 2002, Alacant: Asociación de Jóvenes Lingüistas Volume 1: 83-100
* ↑ in: Joan Solà et alii (redacció)., in Gramàtica del català contemporani. Volum 1, Barcelona, Ed.Empúries, pàgines 647-729 ISBN 84-7596-907-0
* ↑ Max W. Wheeler, Alan Yates, Nicolau Dols Catalan: A Comprehensive Grammar (Routledge Grammars Series), Oxon, Psychology Press, 1999, 638 pàgines, ISBN 9780415103428
* ↑ GEC, ibídem
* ↑ XLIVè Cartell de premis i de borses d'estudi, Institut d'Estudis Catalans, 1973, pàgina 30
* ↑ Albert Balcells, Enric Pujol, Història de l'Institut d'Estudis Catalans, Volum 2, volum 72 de Memòries de la Secció Històrico-Arqueològica, Barcelona, Institut d'Estudis Catalans, 2008, pàgina 374, ISBN 9788472836563